### *Projekts*

**LATVIJAS REPUBLIKAS MINISTRU KABINETS**

2017.gada \_\_\_.\_\_\_\_\_\_\_     Noteikumi Nr.\_\_\_

Rīgā      (prot. Nr.\_\_ \_\_ §)

**Noteikumi par Nacionālā muzeju krājuma kopkataloga**

**informācijas sistēmu**

Izdoti saskaņā ar

[Muzeju likuma](http://www.likumi.lv/doc.php?id=124955) 13¹.panta astoto daļu

**I. Vispārīgie jautājumi**

1. Noteikumi nosaka:

1.1. Nacionālā muzeju krājuma kopkataloga informācijas sistēmas (turpmāk – sistēma) pārzini un tā pienākumus;

1.2. sistēmā iekļaujamo datu apjomu;

1.3. kārtību, kādā veidojama un papildināma sistēma;

1.4. sistēmā iekļauto datu apstrādes kārtību;

1.5. sistēmas lietotāju pārvaldību, lietotāju tiesības un atbildību.

2. Sistēmas pārzinis ir Kultūras informācijas sistēmu centrs (turpmāk – Centrs), kas veic šādus pienākumus muzejos uzkrāto informācijas avotu un kultūras vērtību pieejamības sabiedrībai nodrošināšanā:

2.1. sistēmas darbību un uzturēšanu;

2.2. sistēmas drošības pārvaldību;

2.3. sistēmas lietotāju pārvaldību;

2.4. sistēmas lietotāju apmācības.

3. Sistēmas mērķis ir nodrošināt:

3.1. vienotu Nacionālā muzeju krājumā (turpmāk – Nacionālais krājums) iekļauto muzeja priekšmetu un muzejisko priekšmetu (turpmāk – Nacionālā krājuma priekšmeti) uzskaiti;

3.2. Nacionālā krājuma priekšmetu digitalizēšanu – apraksta (metadatu) un attēla (vai vairāku attēlu) veidošanu un aktualizēšanu;

3.3. publisku pieejamību datiem par Nacionālajā krājuma priekšmetiem;

3.4. muzeju un citas personas, kuru īpašumā vai valdījumā ir Nacionālā krājuma priekšmeti (turpmāk – Nacionālā krājuma īpašnieki), elektroniskos pakalpojumus.

**II. Sistēmā iekļaujamo datu apjoms**

4. Sistēmā iekļaujamo datu apjoms ir noteikts šo noteikumu pielikumā.

5. Sistēma sastāv no:

5.1. darba vides, kurā Nacionālā krājuma īpašnieki iekļauj šo noteikumu pielikumā noteiktos Nacionālā krājuma priekšmetu aprakstu datus un attēlus ar tiesībām Nacionālā krājuma īpašniekiem piekļūt saviem datiem datu ievadei, labošanai vai dzēšanai (turpmāk – darba vide);

5.2. Sistēmas publiski pieejamā portāla tīmekļvietnes [www.nmkk.lv](http://www.nmkk.lv) (turpmāk – publiskā vide) šo noteikumu pielikumā norādīto publiski pieejamo datu un attēlu publicēšanai un elektronisko pakalpojumu sniegšanai.

6. Lai nodrošinātu Nacionālā krājuma uzskaiti, Nacionālā krājuma īpašnieki sistēmā veic personas datu apstrādi (personas datu vākšanu, reģistrēšanu, ievadīšanu, glabāšanu, sakārtošanu, pārveidošanu, izmantošanu, nodošanu, izpaušanu, bloķēšanu vai dzēšanu) saskaņā ar personas datu aizsardzību reglamentējošiem normatīvajiem aktiem un šiem noteikumiem.

7. Sistēmā tiek apstrādāti šādi personas dati:

 7.1. Nacionālā krājuma priekšmeta autora vārds, uzvārds vai pseidonīms, dzimšanas gads, mēnesis un datums;

 7.2. Nacionālā krājuma priekšmeta atsavinātāja (dāvinātāja, pārdevēja) vārds, uzvārds, personas kods, deklarētā dzīves vieta, kontaktinformācija;

 7.3. personas, kurai tiek piešķirtas pieejas tiesības darba videi, vārds, uzvārds, darba vieta, amats, e-pasts, tālruņa numurs;

 7.4. publiskajā vidē reģistrēta lietotāja vārds un e-pasts;

 7.5. autentifikācijas rezultātā iegūtie publiskajā vidē reģistrēta lietotāja personas dati, kurus sistēma saņem no lietotāja izvēlētā autentifikācijas pakalpojuma sniedzēja;

 7.6. publiskajā vidē piedāvāto elektronisko pakalpojumu lietotāja vārds, uzvārds, personas kods;

 7.7. lietotāja ierīcei (datoram) piešķirtā interneta protokola (IP) adrese.

8. Personas dati tiek apstrādāti šādiem mērķiem:

8.1. Nacionālā krājuma priekšmetu autoru, izgatavotāju, lietotāju un citu ar priekšmeta vēsturi saistītu personu identifikācijai;

8.2. Nacionālā krājuma priekšmetu saņemšanu apliecinošo dokumentu apstrādei;

8.3. sistēmas lietotāju pārvaldībai;

8.4. elektronisko pakalpojumu lietotāju autentifikācijai un norēķinu veikšanai;

8.5. sistēmas darbības apdraudējuma novēršanai un pārtraukšanai.

9. Elektronisko pakalpojumu lietotāju personas dati sistēmā tiek apstrādāti piecus gadus pēc elektroniskā pakalpojuma izmantošanas.

10. Nacionālā krājuma priekšmeta autoru un atsavinātāju personas dati tiek apstrādāti visu laiku, kamēr priekšmets ir iekļauts Nacionālajā krājumā.

11.  Sistēmas lietotāju personas dati, kuri nav minēti šo noteikumu 7.punktā, tiek apstrādāti saskaņā ar personas datu apstrādes reglamentējošiem normatīviem aktiem.

**III. Sistēmas veidošana un papildināšana**

12. Nacionālā krājuma īpašnieki nodrošina šo noteikumu pielikumā noteikto datu iekļaušanu sistēmā, slēdzot līgumu ar Centru par sistēmas lietošanu.

13. Līgumā par sistēmas lietošanu ir iekļaujami vismaz šādi noteikumi:

13.1. Nacionālā krājuma īpašnieks;

13.2. darba vides lietošanas noteikumi;

13.3. darba vides pieejas tiesību piešķiršanas, dzēšanas vai apturēšanas kārtība;

13.4. sistēmas darbības traucējumu pieteikumu apstrādes kārtība.

14. Kultūras ministrija informē Centru par jauniem Nacionālā krājuma īpašniekiem piecu dienu laikā pēc lēmuma pieņemšanas par muzeja akreditāciju vai privātas kolekcijas vai atsevišķu muzejisku priekšmetu iekļaušanu Nacionālajā krājumā.

**IV. Datu apstrādes kārtība**

15. Datus par Nacionālā krājuma priekšmetiem papildina vai labo  ne vēlāk kā mēnesi pēc šādu datu nonākšanas Nacionālā krājuma īpašnieku rīcībā. Ja tiek saņemti jauni dati par liela apjoma Nacionālā krājuma priekšmetu grupu (vismaz 100 vienības), datus papildina vai labo sešu mēnešu laikā. Ja Nacionālā krājuma priekšmetu grupas apjoms, par kuru tiek saņemti jauni dati,  pārsniedz 1000 vienību, bet ir mazāks par 5000 vienībām, datus papildina vai labo gada laikā.  Ja  Nacionālā krājuma priekšmetu grupas apjoms, par kuru tiek saņemti jauni dati,  pārsniedz 5000 vienību, bet ir mazāks par 10 000 vienībām, datus papildina vai labo divu gadu laikā.

16. Nacionālā krājuma īpašnieki datus par Nacionālā krājuma priekšmetiem aktualizē mēneša laikā pēc jaunas informācijas saņemšanas par Nacionālā krājuma priekšmetu.

17. Sistēmā iekļautos datus par Nacionālā krājuma priekšmetiem, kas nesatur personas datus, izņemot Nacionālā krājuma priekšmeta autora vai ar Nacionālā krājuma priekšmetu saistītas memoriālās personas vārdu, uzvārdu vai pseidonīmu, dzimšanas gadu, mēnesi un datumu, Nacionālā krājuma īpašnieki publisko publiskā vidē, ievērojot autortiesību aizsardzības prasības.

**V. Sistēmas lietotāju pārvaldība**

18. Pieejas tiesības darba videi tiek piešķirtas Nacionālā krājuma īpašnieka pilnvarotai personai pēc līguma noslēgšanas starp Nacionālā krājuma īpašnieku un Centru. Nacionālā krājuma īpašnieka pilnvarotai personai piešķir administratora tiesības ar iespēju veidot jaunus darba vides lietotājus savas institūcijas ietvaros.

19. Pieejas tiesības publiskajai videi tiek piešķirtas tiešsaistes režīmā reģistrētiem un nereģistrētiem lietotājiem. Jebkura fiziska persona ir tiesīga kļūt par publiskās vides reģistrētu lietotāju, izveidojot savu lietotāja kontu.

**VI. Sistēmas lietotāju tiesības un pienākumi**

20. Sistēmas lietotājiem ir tiesības izmantot sistēmu atbilstoši sistēmas funkcionalitātei un pieejas tiesību apjomam.

21. Nacionālā krājuma īpašniekam ir pienākums ar Centru noslēgt līgumu par sistēmas lietošanu viena mēneša laikā pēc lēmuma pieņemšanas par muzeja akreditāciju vai privātas kolekcijas vai atsevišķu muzejisku priekšmetu iekļaušanu Nacionālajā krājumā.

22.  Nacionālā krājuma īpašnieka likvidācijas vai reorganizācijas gadījumā, vai Nacionālā krājuma priekšmeta atsavināšanas gadījumā, Kultūras ministrija viena mēneša laikā informē Centru par nepieciešamām izmaiņām sistēmā.

23. Nacionālā krājuma priekšmeta izņemšanas no Nacionālā krājuma gadījumā, Nacionālā krājuma īpašniekam ir pienākums aktualizēt datus sistēmā mēneša laikā pēc Kultūras ministrijas lēmuma par Nacionālā krājuma priekšmeta izņemšanas no Nacionālā krājuma.

**VII. Noslēguma jautājumi**

24. Datus par Nacionālā krājuma priekšmetiem, kuri bija Nacionālā krājuma īpašnieku īpašumā līdz šo noteikumu spēkā stāšanās dienai, sistēmā ievada saskaņā ar Nacionālā krājuma īpašnieku izstrādātu digitalizācijas plānu, bet ne mazāk kā par 50% no ikgadējās esības pārbaudēs apzinātajiem Nacionālā krājuma īpašnieka priekšmetiem.

25. Nacionālā krājuma īpašniekiem, kuriem Centrs līdz šo noteikumu spēkā stāšanās dienai ir piešķīris pieejas tiesības darba videi, ir pienākums sešu mēnešu laikā pēc šo noteikumu spēkā stāšanās dienas ar Centru noslēgt līgumu par sistēmas lietošanu.

 26.  Noteikumi stājas spēkā 2018.gada 1.janvārī.

Ministru prezidents M.Kučinskis

Kultūras ministre D.Melbārde

Vīza: Valsts sekretārs S.Voldiņš

Garjāns 67330301

Janis.Garjans@km.gov.lv